Document ID: 32006D0893

KOMISIJOS SPRENDIMAS
2006 m. gruodžio 5 d.
dėl standarto EN 10080:2005 „Armatūrinis plienas. Suvirinamasis armatūrinis plienas. Bendrieji dalykai“ nuorodos panaikinimo pagal Tarybos direktyvą 89/106/EEB
(pranešta dokumentu Nr. C(2006) 5869)
(Tekstas svarbus EEE)
(2006/893/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gruodžio 21 d. Tarybos direktyvą 89/106/EEB dėl valstybių narių įstatymų ir kitų teisės aktų, susijusių su statybos produktais, derinimo (1), ypač jos 5 straipsnio 1 dalį,
atsižvelgdama į Statybos nuolatinio komiteto nuomonę,
atsižvelgdama į nuolatinio komiteto, įsteigto remiantis 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus, reglamentus ir informacinės visuomenės paslaugų taisykles teikimo tvarką (2), 5 straipsniu, nuomonę,
kadangi:
(1)
2005 m. balandžio 21 d. Europos standartizacijos komitetas (CEN) nustatė standartą EN 10080:2005 „Armatūrinis plienas. Suvirinamasis armatūrinis plienas. Bendrieji dalykai“. Remiantis Direktyvos 89/106/EEB 7 straipsnio 3 dalimi, 2005 m. gruodžio 14 d. (3) šio standarto nuoroda buvo pirmą kartą paskelbta Europos Sąjungos oficialiajame leidinyje, o vėliau - dar kartą 2006 m. birželio 8 d. (4).
(2)
Italija ir Komisija pareiškė oficialius prieštaravimus standarto EN 10080:2005 atžvilgiu.
(3)
Italija pateikė oficialų prieštaravimą motyvuodama tuo, kad standartas EN 10080:2005 neatitinka Direktyvos 89/106/EEB I priedo pagrindinių mechaninio atsparumo ir stabilumo reikalavimo, nes standarte nėra aiškiai atskirtos armatūrinio plieno naudojimo paskirtys, t. y. armatūrinio plieno su specifinėmis savybėmis, reikalingomis plieną naudojant seisminėse zonose - o tai yra svarbus statybos darbų saugos aspektas, kurį reglamentuoja Italijos teisės aktai.
(4)
Komisija pateikė oficialų prieštaravimą motyvuodama tuo, kad standarto EN 10080:2005 priede ZA numatyta, kad charakteristikos turi būti nurodytos pagal technines klases, tačiau pačiame standarte neapibrėžtos nei techninės klasės, nei atitinkamos techninės charakteristikos.
(5)
Atsižvelgiant į prieštaravimų, pateiktų dėl standarto EN 10080:2005 „Armatūrinis plienas. Suvirinamasis armatūrinis plienas. Bendrieji dalykai“ nuorodos, tyrimo rezultatus, standarto EN 10080:2005 nuorodą reikia išbraukti iš Europos Sąjungos oficialiajame leidinyje paskelbto darniųjų standartų sąrašo, nes atitiktis atitinkamiems nacionaliniams standartams, kuriais į nacionalinę teisę perkeliamas darnusis standartas EN 10080:2005, nesuteikia naudojimo tinkamumo ir atitikties atitinkamoms Direktyvos 89/106/EEB nuostatoms prielaidos,
PRIĖMĖ ŠĮ SPRENDIMĄ:
1 straipsnis
Standarto EN 10080:2005 „Armatūrinis plienas. Suvirinamasis armatūrinis plienas. Bendrieji dalykai“ nuoroda išbraukiama iš Europos Sąjungos oficialiajame leidinyje paskelbto darniųjų standartų sąrašo.
2 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 5 d.

Labels: 7
1